b"\n_START_ARTICLE_\nWiener Athletiksport Club\n_START_SECTION_\nHist\xc3\xb2ria\n_START_PARAGRAPH_\nLa secci\xc3\xb3 de futbol fou creada el 14 d'octubre de 1897. El 1904 havia guanyat tres cops la Copa Challenge i tres m\xc3\xa9s la Copa Tagblatt, les competicions m\xc3\xa9s importants del moment al pa\xc3\xads. El setembre de 1910, la majoria de membres del primer equip abandonaren l'entitat per crear un nou club anomenat Wiener AF. No obstant, el Wiener AC acab\xc3\xa0 quart al campionat austr\xc3\xadac de 1910-11. La temporada 1914-15 guany\xc3\xa0 el campionat del pa\xc3\xads, en el qual el Wiener AF fou segon._NEWLINE_L'any 1928 arrib\xc3\xa0 a la final de la Copa on perd\xc3\xa9 2-1 davant el SK Admira Wien. El 1930-31 guany\xc3\xa0 la competici\xc3\xb3, que es disput\xc3\xa0 en format de lliga amb el nom Wiener Winter Cup. Com a vencedor d'aquesta competici\xc3\xb3 es classific\xc3\xa0 per la Copa Mitropa, competici\xc3\xb3 en la qual fou finalista la seg\xc3\xbcent temporada, essent derrotat pel First Vienna FC. Novament guany\xc3\xa0 la Copa l'any 1959 en derrotar el SK Rapid Wien per 2-0 a la final._NEWLINE_El club ha jugat 38 temporades a la Primera Divisi\xc3\xb3 del pa\xc3\xads, de 1912 a 1921, el 1923, de 1925 a 1936, el 1943-44, de 1946 a 1948, el 1954 i de 1957 a 1965. Posteriorment al seu descens, es fusion\xc3\xa0 temporalment amb el FK Austria Wien, esdevenint FK Austria/WAC Wien. L'any 1983 el club reactiv\xc3\xa0 la seva secci\xc3\xb3 de futbol, que a partir de 2002 fou assumida pel patrocinador del club esdevenint FK Rad Friendly Systems i FC Fireball United.\n_START_SECTION_\nHoquei\n_START_PARAGRAPH_\nLa secci\xc3\xb3 d'hoquei herba de l'entitat fou creada l'any 1900.\n_START_SECTION_\nBasquetbol\n_START_PARAGRAPH_\nLa secci\xc3\xb3 de basquetbol del club guany\xc3\xa0 la lliga de l'any 1947, la primera edici\xc3\xb3 que es disput\xc3\xa0."